《次韵少蕴移竹于贾文元园二首》
宋代·苏过

猗欤丞相园，中有岁寒根。千夫屹冠剑，坐阅云来孙。

当年拥节旄，雅志在淇园。琅玕映城郭，琴筑鸣潺湲。

春笋半出林，横鞭争触藩。坐陵霜雪气，高压桃李繁。

年来王子猷，来乘刺史轩。请分一亩阴，自访三家村。

赋诗属公考，益遣交情敦。一雨饱生意，莫嫌池水浑。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。